b'\n_START_ARTICLE_\nPekka Pesonen\n_START_PARAGRAPH_\nPekka Juhani Pesonen (s. 1. huhtikuuta 1947 Norrk\xc3\xb6ping, Ruotsi) on suomalainen kirjallisuudentutkija ja emeritusprofessori. H\xc3\xa4n oli Helsingin yliopiston ven\xc3\xa4l\xc3\xa4isen kirjallisuuden professori 1998\xe2\x80\x932010. H\xc3\xa4n teki tutkimus- ja opetusty\xc3\xb6n ohella lehtikritiikki\xc3\xa4 ven\xc3\xa4l\xc3\xa4isest\xc3\xa4 kirjallisuudesta sek\xc3\xa4 radio-ohjelmia. Lis\xc3\xa4ksi h\xc3\xa4n on vet\xc3\xa4nyt suurelle yleis\xc3\xb6lle avoimia luento- ja keskustelusarjoja._NEWLINE_Pesonen valmistui Helsingin yliopistosta filosofian kandidaatiksi 1973, filosofian lisensiaatiksi 1975 ja filosofian tohtoriksi 1987. H\xc3\xa4n oli Helsingin yliopistossa tuntiopettaja ja vt. assistentti 1970\xe2\x80\x931972, 1974 ja yleisen kirjallisuustieteen assistentti 1975\xe2\x80\x931980. Vuonna 1979 h\xc3\xa4n oli Oulun yliopistossa kirjallisuuden vt. apulaisprofessori. Vuosina 1981\xe2\x80\x931983 ja 1986\xe2\x80\x931987 h\xc3\xa4n oli Helsingin yliopistossa vt. apulaisprofessori, 1988\xe2\x80\x931997 apulaisprofessori ja 1998\xe2\x80\x932010 ven\xc3\xa4l\xc3\xa4isen kirjallisuuden professori.'